32004R1831
L 321/29
JURNALUL OFÍCIAL AL UNIUNII EUROPENE
REGULAMENTUL (CE) NR. 1831/2004 AL COMISIEI
din 21 octombrie 2004
de modificare a Regulamentului (CE) nr. 930/2000 privind stabilirea regulilor de aplicare legate de eligibilitatea denumirilor varietăților de specii de plante agricole și specii de legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/53/CE a Consiliului din 13 iunie 2002 privind catalogul comun al soiurilor de plante agricole (1), în special articolul 9 alineatul (6),
având în vedere Directiva 2002/55/CE a Consiliului din 13 iunie 2002 privind comercializarea semințelor de legume (2), în special articolul 9 alineatul (6),
întrucât:
(1)
Directivele 2002/53/CE și 2002/55/CE stabilesc normele generale în ceea ce privește eligibilitatea denumirilor soiurilor prin intermediul unei trimiteri la articolul 63 din Regulamentul (CE) nr. 2100/94 al Consiliului din 27 iulie 1994 de instituire a unui regim de protecție comunitară a soiurilor de plante (3).
(2)
Regulamentul (CE) nr. 930/2000 (4) al Comisiei a stabilit normele de aplicare a anumitor criterii stabilite prin articolul 63 din Regulamentul (CE) nr. 2100/94, în special în ceea ce privește impedimentele privitoare la desemnarea unei denumiri de soiuri.
(3)
Ținând seama de schimbările intervenite în protecția indicațiilor geografice și a denumirilor de origine ale produselor agricole instituite prin Regulamentul (CEE) nr. 2081/92 (5) al Consiliului și de modificările procedurii în fața Oficiului Comunitar al Soiurilor de Plante instituit prin Regulamentul (CE) nr. 1239/95 (6), este necesar ca normele stabilite prin Regulamentul (CE) nr. 930/2000 să fie adaptate în consecință.
(4)
Prin urmare, Regulamentul (CE) nr. 930/2000 trebuie modificat.
(5)
Măsurile prevăzute de prezentul regulament sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTUL REGULAMENT:
Articolul 1
Regulamentul (CE) nr. 930/2000 se modifică după cum urmează:
1.
La articolul 2 se inserează următoarele alineate:
„(2) În cazul dreptului anterior al unui terț care ia forma unei indicații geografice sau a unei denumiri de origine a produselor agricole și a produselor alimentare, se consideră că utilizarea unei denumiri de soiuri pe teritoriul Comunității este interzisă dacă această denumire constituie o încălcare a articolului 13 din Regulamentul (CEE) nr. 2081/92 al Consiliului (7) în ceea ce privește indicația geografică sau denumirea de origine protejată într-un stat membru sau în Comunitate în temeiul articolului 5 alineatul (5), al articolului 6 sau al fostului articol 17 din regulamentul respectiv, pentru produsele identice sau similare cu soiul de plantă în cauză.
(3) Interdicția prevăzută la alineatul (2), care afectează utilizarea unei denumiri de soiuri din cauza unui drept anterior, se poate remedia cu acordul scris al titularului dreptului anterior în ceea ce privește utilizarea denumirii pentru soiul obținut, cu condiția ca acest acord să nu fie susceptibil de a induce în eroare publicul în ceea ce privește originea veritabilă a produsului.
2.
La articolul 2, punctul (2) devine punctul (4).
3.
Articolul 3 alineatul (1) se modifică după cum urmează:
(a)
litera (a) se înlocuiește cu următorul text:
„(a)
când se prezintă sub forma unui «nume fantezist»:
(i)
constă dintr-o singură literă;
(ii)
este alcătuită sau conține ca entitate separată o serie de litere ce formează un cuvânt care nu se poate pronunța într-o limbă oficială a Comunității; totuși, atunci când această serie este o abreviere consacrată, aceasta trebuie să se limiteze la două grupe de câte trei caractere cel mult, situate la fiecare extremitate a denumirii;
(iii)
conține o cifră, exceptând cazul în care aceasta face parte integrantă din nume sau când aceasta indică faptul că soiul face sau va face parte dintr-o serie numerotată de soiuri înrudite prin modul lor de obținere;
(iv)
este alcătuită din mai mult de trei cuvinte sau elemente, în afară de cazul în care succesiunea termenilor o face ușor de recunoscut sau de reprodus;
(v)
conține sau este alcătuită dintr-un cuvânt sau element foarte lung;
(vi)
conține un semn de punctuație sau alt simbol, un amestec de majuscule și minuscule (cu excepția cazului în care prima literă este o majusculă, iar celelalte sunt minuscule), un indice, un exponent sau un desen;”
(b)
la litera (b), punctul (v) se înlocuiește cu următorul text:
„(v)
conține un semn de punctuație sau un alt simbol, un indice, un exponent sau un desen.”
4.
La articolul 4, litera (a) se înlocuiește cu următorul text:
„(a)
prin «poate fi confundată cu» se înțelege în special o denumire de soiuri care diferă doar printr-o literă sau unul sau mai multe accente de denumirea soiului unei specii înrudite, oficial autorizată pentru a fi comercializată în cadrul Comunității, Spațiului Economic European sau în cadrul unei părți contractante la Convenția internațională pentru protecția noilor soiuri de plante (UPOV), sau este subiectul unui drept de denumire a unui soi în cadrul teritoriilor menționate anterior. Cu toate acestea, prezenta dispoziție nu se aplică în cazul unei diferențe de o singură literă într-o abreviere consacrată care constituie o entitate separată de cea a denumirii soiului sau atunci când diferența de o singură literă este suficientă pentru a face o distincție clară între denumire și celelalte denumiri de soiuri deja înregistrate. Prezenta dispoziție nu se aplică nici în cazul unei diferențe de două sau mai multe litere, cu excepția cazului în care se schimbă numai ordinea a două litere sau în cazul unei diferențe de o cifră în cadrul numerelor (atunci când un număr este autorizat într-un nume fantezist).
Fără a aduce atingere articolului 6, prezenta dispoziție nu se aplică în cazul denumirii unui soi care se prezintă sub forma unui cod, dacă denumirea soiului de referință este, de asemenea, sub forma unui cod. O diferență de un singur caracter, de o singură literă sau de o singură cifră este considerată a fi o distincție suficientă între două coduri. Atunci când se compară denumirile sub formă de coduri nu se iau în calcul spațiile.”
5.
La articolul 5, litera (b) se elimină.
6.
Articolul 6 se modifică după cum urmează:
(a)
la litera (e), punctul (ii) se înlocuiește cu următorul text:
„(ii)
denumirea botanică sau denumirea comună a unei specii fie din grupul «speciilor de plante agricole», fie din grupul «speciilor de legume» căruia îi aparține soiul;”
(b)
la litera (e), punctul (iii) se elimină;
(c)
se adaugă următoarea literă:
„(f)
aceasta conține o denumire geografică ce ar putea induce în eroare publicul în ceea ce privește caracteristicile sau valoarea soiului.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Regulamentul nu se aplică denumirilor de soiuri propuse pentru aprobare de către solicitant autorității competente înainte de intrarea în vigoare a prezentului regulament
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 octombrie 2004.